หุ้นปิดร่วง 10.49 จุด กลุ่มแบงก์ฉุด นำโดยKBANK
หุ้นไทย วันที่ 24 ต.ค.62 ดัชนีปิดตลาดที่ระดับ 1,620.97 จุด ลดลง 10.49 จุด (-0.64%) มูลค่าการซื้อขาย 70,336.58 ล้านบาท
24 ต.ค. 2562

หุ้นไทย วันที่ 24 ต.ค.62 ดัชนีปิดตลาดที่ระดับ 1,620.97 จุด ลดลง 10.49 จุด (-0.64%) มูลค่าการซื้อขาย 70,336.58 ล้านบาท
ทั้งนี้ ตลาดหุ้นไทย ปรับตัวลงแรงในภาคบ่าย นักวิเคราะห์ระบุหุ้นไทยอ่อนแอกว่าภูมิภาคเอเชียที่ส่วนใหญ่จะอยู่ในแดนบวก
นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่าตลาดบ้านเราได้รับแรงฉุดจากหุ้นในกลุ่มแบงก์ ภายหลังจากที่ธนาคารกสิกรไทย(KBANK)ได้ประกาศเป้าหมายทางการเงินปี 2563 ออกมาแล้วดูไม่ดี ทำให้คาดว่าธนาคารอื่นก็จะประกาศเป้าหมายทางการเงินปี 2563ไม่ดีเช่นเดียวกัน โดยแรงขายหุ้นกลุ่มแบงก์ฉุดดัชนีตลาดรวมประมาณ 6-7 จุด ขณะที่หุ้นKBANKปรับตัวลง 7.38 %
อย่างไรก็ดี หุ้นกลุ่มพลังงาน และกลุ่มโรงไฟฟ้า ยังช่วยประคองตลาดฯไว้ จากที่ปรับตัวขึ้นได้ค่อนข้างดี โดยอาจมีเม็ดเงินลงทุนโยกจากกลุ่มแบงก์เข้ามาในหุ้นจำพวก ที่ไม่อ่อนไหวต่อตลาด (Defensive)ก่อน เพื่อความปลอดภัยในการลงทุน
สำหรับปัจจัยต่างประเทศที่นักลงทุนติดตามความคืบหน้า คือ การแยกตัวของอังกฤษออกจากสหภาพยุโรป (เบร็กซิต) สงครามการค้าระหว่างสหรัฐฯ และจีน รวมถึงรอดูการประชุมธนาคารกลางสหรัฐฯ (เฟด) ที่จะมีขึ้นในสัปดาห์หน้า ซึ่งตลาดฯคาดว่าจะปรับลดอัตราดอกเบี้ยแนวโน้มการลงทุนในวันพรุ่งนี้ (25 ต.ค.) นายวีระวัฒน์ กล่าวว่า ตลาดฯคงจะผันผวน และอาจได้เห็นการพักตัวบ้าง พร้อมให้แนวรับ 1,610-1,600 จุด ส่วนแนวต้าน 1,630-1,640 จุด
5 หลักทรัพย์ที่มีมูลค่าการซื้อขายสูงสุด
KBANK มูลค่าการซื้อขาย 4,635.38 ล้านบาท ปิดที่ 138.00 บาท ลดลง 11.00 บาท
GPSC มูลค่าการซื้อขาย 3,686.95 ล้านบาท ปิดที่ 93.00 บาท เพิ่มขึ้น 0.75 บาท
SCB มูลค่าการซื้อขาย 3,569.30 ล้านบาท ปิดที่ 106.50 บาท ลดลง 7.50 บาท
AOT มูลค่าการซื้อขาย 2,669.52 ล้านบาท ปิดที่ 78.00 บาท เพิ่มขึ้น 1.00 บาท
BBL มูลค่าการซื้อขาย 2,628.90 ล้านบาท ปิดที่ 164.00 บาท ลดลง 4.50 บาท